        R O M Â N I A
JUDEŢUL HUNEDOARA 
   MUNICIPIUL  BRAD
      P R I M A R U L
  Nr. 204/11506/06.12.2022


R E F E R A T    D E   A P R O B A R E 
privind participarea Municipiului Brad la implementarea proiectului ”Cu bicicleta prin vest – traseu cicloturistic” din Investiția I.4 ”Implementarea a 3.000 km de trasee cicloturistice la nivel național” finanțat din PNRR, 
Componenta 11 – Turism și cultură

[bookmark: _Hlk121299056]Prin Ordinul Ministrului Dezvoltării, Lucrărilor Publice și Administrației nr. 3.047/2022, cu modificările și completările ulterioare, s-a aprobat Schema de finanțare – Condiții de accesare a fondurilor europene aferente Planului național de redresare și reziliență în cadrul apelului de proiecte PNRR/2022/C11/I.4, COMPONENTA 11 – Turism și cultură, investiția I.4 – ”Implementarea a 3.000 km trasee cicloturistice la nivel național”.
Prin intermediul Componentei C11 Turism – Cultură se are în vedere creșterea coeziunii social, economice și teritoriale și crearea de noi locuri de muncă în special în mediul rural, prin promovarea transformării  socio-economice durabile în zonele rurale și defavorizate prin dezvoltarea unei rețele de Organizații Regionale de Management al Destinațiilor (OMD) și sprijinirea investițiilor locale în turism. De asemenea, se dorește sprijinirea mobilității durabile prin crearea unei rețele naționale velo care să includă rute EuroVelo și reducerea decalajului de acces la cultură între zonele rurale și cele urbane mari.
Obiectivul investiției I.4 – ”Implementarea a 3.000 km trasee cicloturistice la nivel național” vine în sprijinirea transportului durabil prin dezvoltarea infrastructurii de trasee cicloturistice la nivel național.
	Astfel, prin adresa înregistrată la Primăria Municipiului Brad sub nr. 58541/06.12.2022, Consiliul Județean Hunedoara arată că intenționează să depună o cerere de finanțare în parteneriat cu Consiliul Județean Timiș (lider de parteneriat), Consiliul Județean Arad și Consiliul Județean Caraș - Severin în cadrul Programului Național de Redresare și Reziliență - Componenta 11 – Turism și cultură - Investiția I.4 ”Implementarea a 3.000 km de trasee cicloturistice la nivel național”.
	La depunerea cererii, documentul obligatoriu este acordul de parteneriat încheiat între cele trei județe și toate UAT- urile pe raza cărora se desfășoară acest traseu cicloturistic. 
Menționez că la nivelul municipiului Brad nu există trasee cicloturistice sau piste de biciclete realizate sau în curs de implementare, însă există intenția de amenajare a unor astfel de trasee, această intenție concretizându-se atât prin includerea acestora în PMUD și SIDU ale Municipiului Brad, cât și prin solicitarea unui drept de administrare Companiei Naționale de Căi Ferate C.F.R. S.A pentru terasamentul fostei căi ferate Brad - Păuliș - Lunca, porțiunea care se află pe raza municipiului Brad.
	În contextul celor de mai sus am inițiat prezentul proiect de hotărâre prin care am propus participarea Municipiului Brad la implementarea proiectului ”Cu bicicleta prin vest – traseu cicloturistic” din Investiția I.4 ”Implementarea a 3.000 km de trasee cicloturistice la nivel național” finanțat din PNRR, Componenta 11 – Turism și cultură și-l supun spre dezbatere și aprobare plenului Consiliului Local al Municipiului Brad în forma prezentată.
	Am propus, de asemenea, mandatarea Primarului Municipiului Brad să semneze în numele și pentru Municipiul Brad, Acordul de Parteneriat în vederea depunerii de către Lider a cererii de finanțare a proiectului ”Cu bicicleta prin vest – traseu cicloturistic” din Investiția I.4 ”Implementarea a 3.000 km de trasee cicloturistice la nivel național”  finanțat din PNRR,  Componenta 11 – Turism și cultură cu toate anexele acesteia, a tuturor documentelor aferente proiectului și să reprezinte Municipiul Brad și Consiliul Local al Municipiului Brad în relația cu MDLPA. 	 
	Invoc în susţinerea propunerii mele prevederile  art.120 alin. 1, art.121 alin.1 și alin.2, art.138 alin. 1și alin. 4 din Constituția României, republicată, ale art. 3 și art. 4 din Carta europeană a autonomiei locale, adoptată la Strasbourg la 15 octombrie 1985, ratificată prin Legea nr.199/1997, ale art. 7 alin. 2 din Codul civil al României, adoptat prin Legea nr. 287/2009, republicată, cu modificările și completările ulterioare, ale Ghidului specific privind regulile și condițiile aplicabile finanțării din fondurile europene aferente Planului național de redresare si reziliența în cadrul apelului de proiecte PNRR/2022/C11, componenta 11 – Turism și cultură, Investiția I.4 – ”Implementarea a 3.000 km de trasee cicloturistice la nivel național”, ale art. 129 alin 1, alin. 2 lit. b, lit. c și lit. e, alin. 4 lit. d, alin 7 lit. r și lit. s, art. 134, alin. 4, art. 139 alin. 3 lit. d, lit. f și lit. g coroborat cu art. 5 lit. cc și art. 140 din O.U.G. nr. 57/2019 privind Codul administrativ, cu modificările și completările ulterioare, precum și ale art. 11 alin. 4 din Legea nr. 554/2004 a contenciosului administrativ, actualizată.

